NORAKSTS

|  |  |
| --- | --- |
| 22.07.2021. | Nr.12/14 |

**zemes starpgabalu Rīgas ielā 2b un rīgas ielā 2c, Jelgavā,**

**atsavināšana**

(ziņo: I.Škutāne)

Saņemts sabiedrības ar ierobežotu atbildību “DANA” (reģistrācijas Nr.42402002902, juridiskā adrese: Kr.Barona iela 10, Rēzekne, LV-4601) 2020.gada 10.novembra iesniegums, kurā lūdz atsavināt Jelgavas valstspilsētas pašvaldībai piederošās zemes vienības Rīgas ielā 2B un Rīgas ielā 2C, Jelgavā, kas piegul tai piederošajam nekustamajam īpašumam Rīgas ielā 2, Jelgavā.

Sabiedrībai ar ierobežotu atbildību “DANA” piederošais nekustamais īpašums ar kadastra Nr.[09000260128](https://www.kadastrs.lv/properties/search?cad_num=09000070175&login_latvija_lv=False) Rīgas ielā 2, Jelgavā, ierakstīts Jelgavas pilsētas zemesgrāmatas nodalījumā Nr.1900.

Zemes vienībai ar kadastra apzīmējumu 09000260354 Rīgas ielā 2B, Jelgavā un zemes vienībai ar kadastra apzīmējumu 09000260356 Rīgas ielā 2C, Jelgavā, platība ir mazāka par pašvaldības apstiprinātajos apbūves noteikumos paredzēto minimālo apbūves gabala platību, kā arī tā konfigurācija nepieļauj attiecīgā zemesgabala izmantošanu apbūvei un saskaņā ar Jelgavas pilsētas domes 2021.gada 25.marta lēmumu Nr.4/11 “Starpgabala statusa noteikšana zemes vienībām”, tam ir noteikts zemes starpgabala statuss. Zemes vienības ir starpgabali starp nekustamo īpašumu Rīgas ielā 2, Jelgavā un ielu “Rīgas iela” un “Garozas iela” sarkanajām līnijām.

Zemes starpgabals 272 m2 platībā ar kadastra apzīmējumu 09000260354 Rīgas ielā 2B, Jelgavā un zemes starpgabals 75 m2 platībā ar kadastra apzīmējumu 09000260356 Rīgas ielā 2C, Jelgavā (turpmāk - abi kopā Starpgabali) ir ierakstīti Jelgavas pilsētas zemesgrāmatas nodalījumā Nr.100000614447 ar kadastra Nr.09000260151 uz Jelgavas valstspilsētas pašvaldības vārda.

Publiskas personas mantas atsavināšanas likuma (turpmāk-Atsavināšanas likums) 4.panta ceturtās daļas 1.punktā noteikts, ka pašvaldības nekustamā īpašuma atsavināšanu var ierosināt zemes īpašnieks, ja viņš vēlas nopirkt zemes starpgabalu, kas piegul viņa zemei.

Saskaņā ar Ministru kabineta 2016.gada 2.augusta noteikumu Nr.505 “Zemes ierīcības projekta izstrādes noteikumi” 5.punktu Zemes vienības projektē ar kompaktu konfigurāciju un likvidē starpgabalus, ja tas ir iespējams. Savukārt, atbilstoši minēto noteikumu 6.punktam Zemes vienību robežu posmus projektē pa izteiktiem apvidus lineāriem objektiem vai kā taisnu iedomātu līniju bez lauzumiem, ievērojot esošo apbūvi, robežu posmu pagrieziena leņķus veidojot pēc iespējas tuvāk 90 grādiem.

Ievērojot minēto, Starpgabali nav izmantojami patstāvīgi funkcionējošas apbūves veidošanai un ir pievienojami blakus esošajam nekustamajam īpašumam ar kadastra Nr.[09000260128](https://www.kadastrs.lv/properties/search?cad_num=09000070175&login_latvija_lv=False) Rīgas ielā 2, Jelgavā.

Saskaņā ar Atsavināšanas likuma 8.panta nosacījumiem, atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

2021.gada 14.jūnijā nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas īpašumu vērtētāja profesionālās kvalifikācijas sertifikāts nekustamā īpašuma vērtēšanai Nr.88, derīgs līdz 2025.gada 21.jūnijam) novērtēja Starpgabalus un noteica to tirgus vērtību 4400 *euro.*

Valsts zemes dienesta Nekustamā īpašuma Valsts kadastra informācijas sistēmā Starpgabalu kadastrālā vērtība ir noteikta 2544 *euro.*

Atsavināšanas likuma 3.panta pirmās daļas 2.punkts nosaka, ka publiskas personas nekustamo mantu var atsavināt, pārdodot par brīvu cenu. Minētā likuma 37.panta pirmās daļas 4.punkts nosaka, ka pārdot publiskas personas mantu par brīvu cenu var, ja nekustamo īpašumu iegūst šā likuma [4.panta](https://likumi.lv/doc.php?id=68490#p4) ceturtās daļas 1.punktā minētā persona. Šajā gadījumā pārdošanas cena ir vienāda ar nosacīto cenu.

Atsavināšanas likuma 36.panta trešā daļa nosaka, ka pārdodot publiskas personas nekustamo īpašumu uz nomaksu, nomaksas termiņš nedrīkst būt lielāks par pieciem gadiem. Par atlikto maksājumu pircējs maksā sešus procentus gadā no vēl nesamaksātās pirkuma maksas daļas un par pirkuma līgumā noteikto maksājumu termiņu kavējumiem - nokavējuma procentus 0,1 procenta apmērā no kavētās maksājuma summas par katru kavējuma dienu.

2021.gada 2.jūlijā Jelgavas valstspilsētas pašvaldības īpašuma atsavināšanas komisija noteica Starpgabalu nosacīto cenu 4600 *euro* un nomaksas termiņu – 5 gadus.

Saskaņā ar likuma “Par pašvaldībām” 21.panta pirmās daļas 17.punktu, Publiskas personas mantas atsavināšanas likuma 3.panta pirmās daļas 2.punktu, 4.panta ceturtās daļas 1.punktu, 8.pantu, 36.panta trešo daļu, 37.panta pirmās daļas 4.punktu, 44.panta astotās daļas 1.punktu, Jelgavas valstspilsētas pašvaldības īpašuma atsavināšanas komisijas 2021.gada 2.jūlija lēmumu Nr.6/4 “Zemes starpgabalu Rīgas ielā 2B un Rīgas ielā 2C, Jelgavā, atsavināšana” un sabiedrības ar ierobežotu atbildību “DANA” 2020.gada 10.novembra iesniegumu,

**JELGAVAS VALSTSPILSĒTAS DOME NOLEMJ:**

1. Atsavināt Jelgavas valstspilsētas pašvaldībai piederošus zemes starpgabalus - Rīgas ielā 2B, Jelgavā (kadastra Nr.09000260151, kadastra apzīmējums 09000260354, platība 272 m2) un Rīgas ielā 2C, Jelgavā (kadastra Nr.09000260151, kadastra apzīmējums 09000260356, platība 75 m2), pārdodot tos piegulošā nekustamā īpašuma ar kadastra Nr.[09000260128](https://www.kadastrs.lv/properties/search?cad_num=09000070175&login_latvija_lv=False) Rīgas ielā 2, Jelgavā, īpašniecei sabiedrībai ar ierobežotu atbildību “DANA” (reģistrācijas Nr.42402002902, juridiskā adrese: Kr.Barona iela 10, Rēzekne, LV-4601) par nosacīto cenu 4600 *euro* (četri tūkstoši seši simti *euro*), nosakot maksimālo nomaksas termiņu – 5 gadus.
2. Jelgavas valstspilsētas pašvaldības īpašuma atsavināšanas komisijai veikt visas nepieciešamās darbības lēmuma izpildei.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 22.jūlijā